נרניה

נרניה (באנגלית: Narnia) הוא עולם הפנטזיה שבו מתרחשת עלילת שבעת ספרי הסופר הבריטי ק.ס. לואיס: "דברי ימי נרניה". בניגוד לסופרי פנטזיה אחרים, לואיס לא ניסה לבנות תמונה כוללת של עולם הפנטזיה שיצר, המקיפה את ההיסטוריה, הגאוגרפיה והקוסמולוגיה שלו על כל פרטיהם. לפיכך, כל מה שידוע על עולם זה הוא מה שהובא בספרים מתוך היותו ענייני לעלילה, ורבים הפרטים שעליהם אין כל מידע.

נרניה

השם "נרניה" מתייחס הן לעולם בו מתרחשת עלילת הספרים, והן לממלכת נרניה המצוייה בצפון עולם נרניה ותופסת רק חלק קטן משטחו. 
ארץ נרניה דומה במראה ובאקלים שלה לאנגליה. פני השטח שלה הם גבעות מיוערות נמוכות, למעט אזור ביצתי בצפון המדינה. גבולה המערבי של המדינה הוא רכס הרים. במזרחה נמצא האוקיינוס המזרחי, בדרום רכס הרים גבוה ומדרום לו ארצ'לנד. וגבולה הצפוני של המדינה הוא נהר שריבל.
במרכז המדינה נמצא הנהר הגדול של נרניה שחוצה את המדינה מצפון-מזרח לדרום-מערב, עד לשפך הנהר ולאוקיינוס. בשפך הנהר נמצאת בירת המדינה, קייר פאראוול. יישובים לאורך הנהר הגדול הם (ממזרח למערב): ברונה, ביוורסדם וצ'יפינגפורד. בברונה התרחשו שני קרבות- הקרב הראשון והקרב השני, שבו נלחם כספיאן העשירי במירז, לפי הספר השני.
מבחינה תרבותית הממלכה דומה לממלכות הנוצריות באירופה כפי שהן משתקפות בסיפורי אגדות באופן רומנטי ורך המותאם לילדים - אבירים, חרבות בצורת צלב, מלכים נדיבים ומסעות ציד על סוסים.

ארצ'לנד

ארצ'לנד (המכונה ארץ המלאכים בתרגומים המוקדמים לעברית) היא ממלכה הררית מדרום לממלכת נרניה. בצפונה ובדרומה נמצאים רכסי הרים המהווים גבול בינה לבין ממלכת נרניה בצפון וקלורמן בדרום. גבולה הדרומי של המדינה הוא נהר החץ המתפתל.

קלורמן

קלורמן היא אימפריה גדולה השוכנת מדרום לארצ'לנד. אקלימה של המדינה יבש למחצה עד מדברי ומצויים בה הרי געש, ביניהם הר הגעש לאגור, וכן מדבריות, ובהם המדבר הגדול בצפון המדינה, המהווה גבול בינה לבין  ארצ'לנד. בירת המדינה, טשבן, נמצאת בצפונה, על אי המצוי במרכז נהר קלורמן, דרומית למדבר הגדול. לאורך הנהר יש שטחים חקלאיים. 
במרכז האימפריה מצויה העיר אזים באלדה, המהווה מרכז תקשורתי חשוב.

האוקיינוס המזרחי

בעוד שקלורמן היא אימפריה ששולטת במרבית שטחי היבשה של עולם נרניה, ממלכת נרניה היא מעצמה ימית השולטת למעשה בשטחי האוקיינוס המזרחי. האוקיינוס זרוע איים, הגדולים שבהם הם האי גלמה, שבעת האיים והאיים הנידחים (The Lone Islands), הנתונים למרותה של ממלכת נרניה. כמו כן נמצא בו האי טרבינתיאה שאינו חלק ממלכת נרניה. בקצהו המזרחי של האוקיינוס, בשל היות נרניה עולם שטוח, פוגשים השמים בים.

ארצות אחרות

צפונית לממלכת נרניה מצוי אזור ביצות אטינסמור ואזורים פראיים בהם מתגוררים ענקים. היישוב העיקרי בשטחים אלה הוא בית הרפאנג - מושבה של ענקים הנמצאת על שרידי עיר עתיקה ענקית.
מערבית לממלכת נרניה מצוי אזור פראי המכונה "פראות המערב" (the Western Wild), ומערבית לו נמצאת ארץ בשם "טלמר". מתחת לאדמה שמצפון לממלכת נרניה שוכנת ארץ תת-קרקעית בשם ביזם.

אסלן

אסלן הוא אריה והוא המלך האמיתי של נרניה. הוא נעלם לפרקי זמן ארוכים, אך במקרי מצוקה או במקרים של תקווה הוא שב לעזור. בתחילת הפסקה של הרשע הוא שב לעזור, ופעולותיו החיו הרבה מחלקי נרניה. בזכותו יכולות החיות בנרניה לדבר וכן יכולים העצים לזוז. הוא זה שקרא לפיטר, סוזן, אדמונד ולוסי לבוא לנרניה בפעם הראשונה וכן לאחרים בפעמים הבאות.
לאסלן וללוסי (אחת ממלכות נרניה) יש קשר מיוחד במינו, ובספר השני מסופר שאף אחד מלבדה לא ראה אותו.

בני אדם

מאז היווצרותה של נרניה, כפי שמתואר באחינו של הקוסם, התגוררו בה בני אדם ובנות חווה - חלקם צאצאיהם של המלך פרנק והמלכה הלן, שהגיעו לנרניה מאנגליה ביומה הראשון, וחלקם צאצאי שודדי-ים, שמהם יצא העם הטלמריני, וייתכן שאף קיימות אוכלוסיות ממקורות אנושיים אחרים בנרניה. בנוסף לאוכלוסיות האנושיות הקבועות, היו מספר מקרים בהם ילדים מעולמנו הגיעו לנרניה לביקורים זמניים.

גמדים

הגמדים הם אחד הגזעים החיים בנרניה. הגמדים מכונים על ידי אסלן בשם "בני האדמה", בניגוד לבני אנוש המכונים "בני האדם" או "בנות חווה".
הגמדים ידועים ככורים, כנפחים וכנגרים, וכן, על פי המסופר בספר הנסיך כספיאן, יכולים הם ללכת ברציפות יום ולילה.
העוזר של המכשפה הלבנה ג'דיס היה גמד מרושע.

בעלי חיים מדברים

בעלי חיים רבים בנרניה הם בעלי חיים מדברים - כאשר אסלן נשם על בעלי החיים לראשונה הם זכו בחירות מחשבה ובדיבור. בעלי החיים המדברים הקטנים (עכברים, ציפורים ויונקים קטנים) גדולים מבעלי החיים שאינם מדברים, ואילו בעלי חיים מדברים גדולים (דובים, סוסים) קטנים במקצת מאלה שאינם מדברים.
לא ידוע על חרקים מדברים או על דגים מדברים.

מכשפות

שתי מכשפות בולטות מוזכרות בדברי ימי נרניה - הראשונה היא המכשפה הלבנה, ששמה הוא ג'דיס, אשר הגיעה לנרניה דרך היער שבין העולמות מהעולם של צ'רן, שאותו החריבה. כפי שמסופר ב"האריה, המכשפה וארון הבגדים", מוצאה מהענקים ומלילית, אשתו הראשונה של אדם. השנייה היא המכשפה הירוקה, לפי המסופר בכס הכסף, המסוגלת להפוך עצמה לנחש ענק. מוצאה נותר לא ידוע. בספר "הנסיך כספיאן" מוזכרת מכשפה נוספת - מעלה באוב.

יצורים נוספים המתגוררים בנרניה

בנרניה יש מגוון רב של יצורים נוספים, וביניהם קנטאורים, דרקונים, דריאדות, גנומים, שדים, סוסים מכונפים, נחשי ים, כוכבים (אשר בנרניה הם יצורים חיים), חדי קרן, אנשי זאב ופאונים.

תיאור כללי

הארץ של נרניה בנויה כדיסק שטוח, אשר מוקף בכיפת השמים, העשויה חומר מוצק. 
הכוכבים בנרניה הם יצורים זוהרים דמויי אדם, הרוקדים בשמים ויוצרים את המזלות של נרניה.
השמש בנרניה היא דיסקית לוהטת העוברת במסלול בשמיים, ומתגוררים עליה ציפורים לבנות גדולות וכן גדלים עליה צמחים בעלי תכונות מרפא, לדוגמה בתמצית פרח האש הגדל בהרי השמש ניתן לרפא כל מחלה ודומדמנית השמש הגדלה בעמקי השמש הנאכלת מונעת זיקנה והופכת אדם לצעיר.
אדמת נרניה היא יצור חי, ופני השטח הם העור שעל גופה, הסלעים עצמם הם חיים.

עולמות מקבילים

נרניה היא אחד ממספר רב של עולמות מקבילים, אשר העולם שלנו הוא אחד מהם, ואחר הוא העולם צ'ארן. כל העולמות מקושרים ביניהם במקום מעבר המכונה היער בין העולמות, שבו בריכות רדודות בין העצים, המאפשרות מעבר מעולם לעולם. בסיפור "האריה, המכשפה וארון הבגדים" המעבר מהעולם שלנו אל נרניה היה דרך ארון בגדים, ובסיפור "המסע בדורך השחר" נכנסו בני האנוש לנרניה דרך תמונה שהובילה לספינת פיראטים שהביאה אותם לנרניה.

מעבר הזמן

קצב הזמן בנרניה שונה מהקצב בעולמנו. אדם המבקר בנרניה עשוי לגלות שלא חלף בעולמנו אפילו רגע אחד בזמן שהיה שם. קצב הזמן של נרניה אינו ביחס קבוע לעולמנו. בזמן שחולפת שנה אחת בעולמנו, בנרניה עשויים לחלוף ימים בודדים או אלפי שנים, ולא ניתן לחזות כמה זמן יחלוף בין ביקור לביקור. בן אדם ששהה בנרניה מספר שנים והתבגר, עשוי לשוב לגיל המקורי שבו היה לפני שעבר לנרניה.

יצירתה של נרניה

בעת יצירתה של נרניה על ידי אסלן, נכחו שישה במקום: דיגורי קירק, פולי פלמר, אנדרו קטרלי - דודו של דיגורי, ג'דיס - המכשפה הלבנה, פרנק - נהג מונית לונדוני שהפך למלך הראשון של נרניה, ותותי - הסוס שמשך את המונית. השישה הגיעו לנרניה בניסיון להחזיר את ג'דיס לצ'ארן.
השישה הגיעו מיד עם תחילת הבריאה. אסלן קרא לכוכבים, לשמש, לצמחים ולבעלי החיים בשירו, ואלו נוצרו מכוח השיר. עם סיום יצירתם העניק אסלן לבעלי חיים מסוימים יכולת דיבור, והעניק להם את נרניה לגור ולשלוט בה.
לאחר מכן מינה אסלן את פרנק ואת אשתו הלן למלך ולמלכת הארץ, והעניק להם הגנה מהמכשפה הרעה - עץ תפוחים קסום שהובא על ידי דיגורי ופולי מגן המצוי הרחק במערב (סיפור זה מופיע בספר "אחיינו של הקוסם").

תור הזהב של נרניה

במשך מאות השנים הראשונות לקיומה של נרניה הייתה הארץ שלווה. תקופה זו הסתיימה עם עלייתה של ג'דיס, המכשפה - המלכה, לשלטון (ככל הנראה בשל מותו של העץ המגן ששתל דיגורי). ג'דיס הביאה חורף תמידי לארץ, שנמשך מאה שנים, עד שהגיעו לנרניה הילדים פיטר, סוזן, אדמונד ולוסי, בני משפחת פיוונסי והביסו אותה בקרב מעברת ברונה הראשון. 
ארבעת הילדים מלכו יחד במשך כ-15 שנים ותקופה זו נחשבת "תור הזהב של נרניה".
(סיפור זה מופיע בספר "האריה, המכשפה וארון הבגדים")

מלכותו של המלך כספיאן העשירי

לאחר תום תור הזהב של נרניה, עם עזיבת ארבעת המלכים, לא נותר שלטון מרכזי בנרניה. זמן מה לאחר עזיבתם השתלטו הטלמרינים על נרניה, ואסרו שימוש בקסמים. בעת שלטונו של המלך מירז שגזל את השלטון מהמלך החוקי - בנו של אחיו (מירז השתלט על כס המלוכה לאחר שרצח את אחיו), הצליח כספיאן להדיח את המלך המתחזה בקרב ברונה בעזרת חצי הגמד קורנליוס, וכן בעזרתם של ארבעת הילדים לבית פיוונסי.
(סיפור זה מופיע בספר "הנסיך כספיאן")
לוסי ואדמונד פיוונסי שבו לנרניה יחד עם בן דודם יוסטס סקרב וסייעו לנסיך כספיאן למצוא את שבעת האצילים של נרניה (האצילים רביליאן, ברן, ארגוז נאווראמורן, אוקטסיאן, רסטימר, ורופ) אשר נאלצו לברוח ממירז.
(סיפור זה מופיע בספר "המסע בדורך השחר")
כספיאן נישא לבתו של הכוכב רמנדו, אותה פגש בעת מסעו בספינה "דורך השחר". לאחר הולדת ילדם ריליאן הוכשה המלכה על ידי נחש, וריליאן נחטף. יוסטס וחברתו ג'יל פול שבו לנרניה והצילו את ריליאן.
(סיפור זה מופיע בספר "כס הכסף")

סופה של נרניה

עולם נרניה מושמד כמאתיים שנה מאוחר יותר, בעת מלכותו של המלך טיריאן בנו של המלך ארליאן (שבעה דורות לאחר ריליאן).
האירועים שמובילים להשמדתה של נרניה החלו בעת שקוף בשם "טריק" יוזם קונספירציה במטרה לשנות את נרניה לפי רצונו, על ידי הלבשת חמור בעור אריה וטענה שהוא אסלן. בכך טריק השתלט בפועל על חלקה המערבי של נרניה, כרת ברית עם הקלורמנים והזמין אותם לנרניה במטרה לנצל אותה כלכלית. פתח זה הביא לכיבוש בירת נרניה - קייר פראוול.
בעזרתם של יוסטס סקרב וג'יל פול שהגיעו מאנגליה, מנסה המלך טיריאן להציל את נרניה, אולם בשל כוחותיו המועטים הוא מובס בקרב גבעת האורווה, שלאחריה משמיד אסלן את נרניה.
(סיפור זה מופיע בספר "הקרב האחרון")

עיבודים לקולנוע ולטלוויזיה

על בסיס ארבעה מבין הספרים הופקה סדרה טלוויזיונית בת ארבע עונות.
בשנת 2005 יצא לאקרנים סרט קולנוע המבוסס על הראשון מספרי הסדרה "סיפורי נרניה: האריה, המכשפה וארון הבגדים" ובעקבות הצלחתו הופקו שני סרטים נוספים: "סיפורי נרניה: הנסיך כספיאן" ו"סיפורי נרניה: המסע בדורך השחר".